Tverrpolitisk Folkeliste For Hele Kristiansand

Tverrpolitisk Folkeliste For Hele Kristiansand stilte liste til Kommunevalget 2019 i Kristiansand for den nye storkommunen som omfatter Kristiansand, Søgne og Songdalen.

Listas hovedsaker er en bredere innbyggerinvolvering i store byplanmessige og økonomisk tunge saker, større åpenhet rundt saksbehandling innenfor kommunal forvaltning, sterkere bydelssamfunn og mindre sentralisering og åpnere høringsprosesser med tidligere reell innbyggerinvolvering.

Av lokale saker kan nevnes at folkelista er for boligutvikling og/eller ferjevirksomhet ved Kongsgårdbukta, i stedet for industri- og containerhavn og containerhavn med jernbaneforbindelse annet sted. Folkelista vil arbeide for å bygge en Ytre Ringvei før, eller samtidig med, en betydelig nedskalert vei i Gartnerløkka og at bompenger skal brukes til vei. Folkelista er kritiske til Kunstsilo-prosjektet med den omfattende pengebruken.

Ved kommunevalget i 2019 fikk lista 5,5 prosent av stemmene og 4 representanter innvalgt i Kristiansand bystyre.

Erik Rostoft som var listas ordførerkandidat ble valgt til varaordfører for Kristiansand 9. oktober 2019. Han overtok vervet 1. januar 2020.

I senere tid har Folkelista havnet i medias søkelys, da initiativtakeren bak lista har blitt mistenkt som en del av nettverket bak Facebook-kontoen  «Sørlandsnyhetene».

Da Folkelisten skulle vedta listekandidater for innlevering av valgliste til kommunevalget i 2019, ble Frank Salvesen (tidligere Demokratene) utelatt fra lista. Salvesen protesterte mot dette før avstemning, men nådde ikke frem, da flere andre sentrale personer i Folkelista og fra Sørlandsnyhetene ikke ønsket å stå på liste med Salvesen.

Noen av Folkelistas medlemmer, som også deltok i Sørlandsnyhetene, har nå byttet parti til Pensjonistpartiet.

Referanser

Eksterne lenker 
 Offisielt nettsted

Lokale politiske partier i Norge
Politikk i Kristiansand